钦定古今图书集成/理学汇编/文学典/第034卷 > 范岫
## 钦定古今图书集成/理学汇编/文学典/第034卷 > 范岫

按《梁书》本传，“岫字懋宾，济阳考城人也。高祖宣，晋征
士。父羲，宋兖州别驾。岫早孤，事母以孝闻。与吴兴沈
约俱为蔡兴宗所礼。泰始中，起家奉朝请。兴宗为安
西将军，引为主簿，累迁临海、长城二县令、骠骑参军、
尚书删定郎、护军司马、齐司徒竟陵王子良记室参
军，累迁太子家令。文惠太子之在东宫，沈约之徒以”
文才见引，岫亦预焉。岫文虽不逮约，而名行为时辈
所与。博涉多通，尤悉魏、晋以来吉凶故事。约常称曰：
“范公好事该博，胡广无以加。”南乡范云谓人曰：“诸君
进止威仪，当问范长头。”以岫多识前代旧事也。迁国
子博士。永明中，魏使至，有诏妙选朝士有词辩者，接
使于界首，以岫兼淮阴长史迎焉。还迁尚书左丞，母
忧去官。寻起摄职。出为宁朔将军、南蛮长史、南义阳
太守，未赴职，迁右军谘议参军，郡如故。除抚军司马，
出为建威将军、安成内史，入为给事黄门侍郎，迁御
史中丞，领前军将军、南北兖二州大中正。永元末，出
为辅国将军、冠军晋安王长史，行南徐州事。义师平
京邑，承制征为尚书吏部郎，参大选。梁台建，为度支
尚书。天监五年，迁散骑常侍、光禄大夫，侍皇太子，给
扶。六年，领太子左卫率。七年，徙通直散骑常侍，右卫
将军，中正如故。其年表致仕，诏不许。八年，出为晋陵
太守，秩中二千石。九年，入为祠部尚书，领右骁骑将
军。其年，迁金紫光禄大夫，加亲信二十人。十三年，卒
官，时年七十五。赙钱五万，布百匹。岫身长七尺八寸，
恭敬俨恪，进止以礼。自亲丧之后，蔬食布衣以终身。
每所居官，恒以廉洁著称。为长城令时，有梓材巾箱，
至数十年，经贵遂不改易。在晋陵惟作牙管笔一双，
犹以为费。所著《文集》《礼论》《杂仪》《字训》行于世。二子：褒、
伟。